Awar mu enyigye nye mba. Ɔwofo biara ne daakye enyidado gyina ne mba do. Dɛm ntsi ɔwofo biara ɔwɔ dɛ ɔyɛ dza obotum biara dze hwɛ ne mba dze hɔn si yie wɔ abrabɔ mu.
Kyerɛw kronkron aka dɛ, “ tsetse abofra wɔ kwan a ɔwɔ dɛ ɔfa do no do na onyin a ɔnnkɛdan efi ho.”Dɛm ntsi ɔwofo biara ɔwɔ dɛ ɔdze edwumadzen wura mbofra mu na oyi akawadwer fi hɔn mu. Ɔnnyɛ edwumadze a onnkotum ayɛ wɔ ber a osuar yi, mbom edzibanyɛ, adzetɔn, kuayɛ na adzesua. Iyi bɔboa mbofra no ama sɛ wonyin a hɔn ho nnkɛkyer hɔn wɔ kwan biara do.
Dɛm dze ɔwɔ dɛ awofo biara dze ne ba basia kɔ skull ama daakye hɔn so ahwɛ hɔn. Mbofra pii hɔn awofo atow hɔn agyagyam ma wɔnenam kwan ho a wɔnnkɔ skuul. Binom so nenam mpoano a wɔnnkɔ skuul ridzi paa.
Sɛ yɛkɔ hɛn nkurow akɛse tse dɛ Nkran, Kumase na Takoradze mu a, yehu dɛ mbofra pii gyinagyina lɔre kwan ho ridzi gua. Dza yehu nye dɛ hon mu pii fifi nkuraase ahorow na woaba nkurow akɛse yi mu.
Dza ɔdze mbofra apaadzi yi ba kor nye mbofra a wɔannso awo na wɔawo . Sɛ obi annso awo na ɔwo a onntum nnyɛ edwuma papa biara a obotum dze ahwɛ abofra no ntsi odzi paa na ɔdze hwɛ abofra no na ɔnoara no ho. Adze kor so a ɔdze mbofra apaadzi ba nye awargu. Mpɛm pii no, sɛ awarfo gyaa awar a, hɔn mu biara mmbue n’enyi nnhwɛ mbofra no, ɔba no dɛm a, mbofra no hwehwɛ paa bi dzi dze hwɛ ho.
Owu so dze n’adzesoa nam. Owu ama mbofra pii ayɛ ngyanka, dɛm ntsi kwan a dɛm mbofra yi bɛfa do edzidzi ara nye dɛ wobedzi paa
Yehu bio so dɛ, awo dodow ama mbofra binom tsenatsena nkorɔfo nkyɛn dzi paa dze sika brɛ hɔn awofo ma wɔdze hwɛ hɔn nuanom nkakramba.
Ɔhaw a mbofra apaadzi dze ba mbofra do nye mprewa nyinsen, fakuw bɔn,ndurbɔn no nomee, adzewia na atɔfo wu a ɔnam akwanhyia do ba. Aban mbra tsi mbofra a wɔ dze hɔn yɛ edwumadzen. Dɛm ntsi aban pɛ dɛ abofra biara a ɔaso skuulkɔ no bɔkɔ skuul. Iyi ama aban etwa skuul fiisi nyinara mu. Skuul no bi mpo wɔ hɔ a, aban ma hɔn edziban ka ho. Aban reyɛ iyi nyina de mbrɛ ɔbɛyɛ a mbofra apaadzi befi ɔman yi mu korakora ntsi ɔwɔ dɛ awofo na ankorankor so yɛ hɔn afamudze dze boa.
